**Obvestilo za javnost**

Od 23. – 25. junija je v Termah Olimia potekalo že tretje državno prvenstvo v igranju na diatonično harmoniko, ki ga organizira zveza diatonične harmonike Slovenije (ZDHS). Tekmovanja se je udeležilo 54 tekmovalcev iz vse Slovenije, ki so poleg obveznih skladb, ki jih je predpisala ZDHS, izvajali tudi druge zvrsti glasbe po lastnem izboru. Mednarodna strokovna komisija v sestavi Toni Sotošek, Manuel Šavron, Gottfried Hubmann, Johannes Petz in Marsell Marinšek je imela tako težko delo določiti absolutnega državnega prvaka. Komisijo je najbolj prepričal Leon Batagelj iz Ilirske Bistrice, ki je z odličnim izborom skladb in dobro interpretacijo prepričal slednjo. Po Anžetu Krevhu in Alenu Gojkošku je tako naslov absolutnega državnega prvaka zasluženo odšel na Primorsko. Trud in delo sta bila poplačana, in tega ni skrival niti Leonov učitelj in vzornik Zoran Lupinc, ki se je skupaj z zmagovalcem veselil prestižne nagrade. Naj omenimo še ostale zmagovalce starostnih skupin, in sicer v 1.A skupini Danaja Grebenc, 1.B Martin Rojc in 1.C Lovrenc Primc. Na ZDHS smo veseli in ponosni na dobro opravljeno delo, saj iz leta v leto kažemo visok nivo, tako organizacije kot tekmovanja. To nam priznava tudi avstrijska zveza diatonične harmonike in njihov predsednik Werner Weibert, ki si je osebno ogledal tridnevno tekmovanje. Prepričani smo in verjamemo, da smo zato lahko vzgled vsem ostalim.

Poleg tekmovanja je zveza pripravila tudi druge spremljevalne dogodke, ki so bili posvečeni prazniku diatonične harmonike. Med drugim smo organizirali koncert članov ZDHS, koncert ansambla Franca Miheliča, razstavo diatoničnih harmonik, Slakovo razstavo ter v goste povabili aktualna svetovna prvaka Anžeta Krevha in Stefana Oberhoferja iz Južne Tirolske.

Omenjena prireditev predstavlja za ZDHS velik finančni zalogaj, zato se moramo zahvaliti sponzorjem in donatorjem, ki so pripomogli k izvedbi tekmovanja. Največja zahvala gre glavnima pokroviteljema, šoli harmonike Michlbauer iz Avstrije, ki v jeseni s svojo priljubljeno metodo prihaja na slovenski trg ter Termam Olimia, ki nam že tretjo leto trdno stojijo ob strani.

Naloga ZDHS-ja je skrb za diatonično harmoniko in glasbo, ki se izvablja iz nje, zato se vsi člani zavedamo odgovornosti in obljubljamo, da se bomo tudi v prihodnje trudili za ohranitev in napredek slovenskega nacionalnega instrumenta – diatonične harmonike.